P6_TA(2007)0080

Διαπραγμάτευση συμφωνίας σύνδεσης μεταξύ της Ευρωπαϊκής Ένωσης και της Κοινότητας των Άνδεων

Σύσταση του Ευρωπαϊκού Κοινοβουλίου της 15ης Μαρτίου 2007 προς το Συμβούλιο σχετικά με την εντολή διαπραγμάτευσης Συμφωνίας Σύνδεσης μεταξύ της Ευρωπαϊκής Ένωσης και των κρατών μελών, αφενός, και της Κοινότητας των Άνδεων και των χωρών μελών της, αφετέρου (2006/2221(INI))

Το Ευρωπαϊκό Κοινοβούλιο,

- έχοντας υπόψη την πρόταση σύστασης προς το Συμβούλιο που υπέβαλε ο Luis Yañez-Barnuevo García, εξ ονόματος της Ομάδας PSE σχετικά με τις οδηγίες διαπραγμάτευσης Συμφωνίας Σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Κοινότητας των Άνδεων και των χωρών μελών της, αφετέρου (B6-0374/2006),

- έχοντας υπόψη την παράγραφο 31 της Διακήρυξης της Βιέννης, η οποία περιλαμβάνει την απόφαση που έλαβαν η Ευρωπαϊκή Ένωση και η Κοινότητα των Άνδεων κατά την 4η Διάσκεψη Κορυφής ΕΕ-ΛΑΚ στη Βιέννη, στις 12 Μαΐου 2006, για την έναρξη, κατά το 2006, διαδικασίας που θα οδηγήσει στη διαπραγμάτευση συμφωνίας σύνδεσης, η οποία θα περιλαμβάνει πολιτικό διάλογο, προγράμματα συνεργασίας και εμπορική συμφωνία,

- έχοντας υπόψη τον τίτλο V της Συνθήκης για την Ευρωπαϊκή Ένωση,

- έχοντας υπόψη το από 15 Νοεμβρίου 2001 ψήφισμά του σχετικά με μια σφαιρική εταιρική σχέση και μία κοινή στρατηγική για τις σχέσεις μεταξύ της Ευρωπαϊκής Ένωσης και της Λατινικής Αμερικής [1],

- έχοντας υπόψη την από 31 Μαρτίου 2004 θέση του σχετικά με την πρόταση απόφασης του Συμβουλίου όσον αφορά τη σύναψη συμφωνίας για τον πολιτικό διάλογο και τη συνεργασία μεταξύ Ευρωπαϊκής Κοινότητας και των κρατών μελών της, αφενός, και της Κοινότητας των Άνδεων και των χωρών μελών της, ήτοι των Δημοκρατιών της Βολιβίας, της Κολομβίας, του Ισημερινού, του Περού και της Βολιβαριανής Δημοκρατίας της Βενεζουέλας, αφετέρου [2],

- έχοντας υπόψη το από 27 Απριλίου 2006 ψήφισμά του σχετικά με την ενίσχυση της εταιρικής σχέσης μεταξύ της Ευρωπαϊκής Ένωσης και της Λατινικής Αμερικής [3],

- έχοντας υπόψη τη σύσταση της Επιτροπής για την έναρξη των διαπραγματεύσεων ενόψει της σύναψης συμφωνίας σύνδεσης με την Κοινότητα των Άνδεων και τα κράτη μέλη της SEC(2006)1625,

- έχοντας υπόψη το άρθρο 114, παράγραφος 3, και το άρθρο 83, παράγραφος 5, του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων και τις γνωμοδοτήσεις της Επιτροπής Ανάπτυξης και της Επιτροπής Διεθνούς Εμπορίου (A6-0025/2007),

A. επισημαίνοντας ότι ο σεβασμός της δημοκρατίας, του κράτους δικαίου και η πλήρης αναγνώριση των ανθρωπίνων δικαιωμάτων σε όλους, καθώς και ο πλήρης σεβασμός των αστικών και των πολιτικών δικαιωμάτων των πολιτών αμφοτέρων των περιφερειών συνιστούν βασικές προϋποθέσεις για την ανάπτυξη της συμφωνίας σύνδεσης μεταξύ των μερών,

Β. επισημαίνοντας ότι η εξασφάλιση ότι όλοι οι πολίτες θα απολαύουν πλήρως των θεμελιωδών δικαιωμάτων, και ιδίως οι λιγότερο προνομιούχοι όπως όσοι ανήκουν στους αυτόχθονες λαούς, και η ενίσχυση της κοινωνικής και πολιτικής τους συνοχής, αποτελούν θεμελιώδη στοιχεία της συμφωνίας,

Γ. επισημαίνοντας τις προσπάθειες που κατέβαλε και την διαθεσιμότητα που επέδειξε η Κοινότητα των Άνδεων όσον αφορά την σύναψη συμφωνίας σύνδεσης με την Ευρωπαϊκή Ένωση, παρά τις εσωτερικές δυσχέρειες που χρειάστηκε να αντιμετωπίσει,

Δ. επισημαίνοντας ότι οι κατευθυντήριες γραμμές της διαπραγμάτευσης της μελλοντικής συμφωνίας πρέπει να καθιστούν απολύτως σαφές ότι το ζητούμενο είναι η σύναψη μεταξύ των μερών συνολικής συμφωνίας σύνδεσης, ήτοι συμφωνίας η οποία θα περιλαμβάνει τον πολιτικό διάλογο που αρμόζει σε πραγματική σύνδεση, προγράμματα συνεργασίας και τη δημιουργία ζώνης ελεύθερου εμπορίου, προς το συμφέρον όλων των πολιτών αμφότερων των περιφερειών,

Ε. επισημαίνοντας ότι την 13η Ιουνίου 2006 οι Πρόεδροι της Βολιβίας, της Κολομβίας, του Ισημερινού και του Περού συνήλθαν στο Κίτο, ότι αντέδρασαν ευνοϊκά στις προϋποθέσεις που διετυπώθησαν στην προαναφερθείσα δήλωση της Βιέννης και συμφώνησαν να εδραιώσουν την βούλησή τους για την ολοκλήρωση και να προωθήσουν την διαδικασία που οδηγεί στην έναρξη των διαπραγματεύσεων της συμφωνίας σύνδεσης μεταξύ της Κοινότητας των Άνδεων και της ΕΕ,

ΣΤ. επισημαίνοντας ότι η δημιουργία της ευρω-λατινοαμερικανικής Κοινοβουλευτικής Συνέλευσης (EuroLat) απετέλεσε αποφασιστικό βήμα για την ενίσχυση της δημοκρατικής νομιμότητας και την πολιτική διάσταση των σχέσεων μεταξύ ΕΕ και Λατινικής Αμερικής, και ειδικότερα της ΕΕ και της Κοινότητας των Άνδεων, και ότι η Συνέλευση αυτή θα αποτελέσει διαρκές φόρουμ πολιτικού διαλόγου μεταξύ των δύο περιφερειών,

Ζ. επισημαίνοντας ότι οι κατευθυντήριες γραμμές της διαπραγμάτευσης της μελλοντικής συμφωνίας δεν πρέπει να παραβλέπουν το σοβαρό οικονομικό, πολιτικό και κοινωνικό έλλειμμα που υπάρχει στις περισσότερες από τις χώρες των Άνδεων, ούτε να αγνοούν τις αναπτυξιακές διαφορές μεταξύ των δύο περιφερειών, ούτε ακόμη τα ιδιαίτερα χαρακτηριστικά των οικονομικών σχέσεων εντός της ίδιας της κοινότητας των Άνδεων,

Η. επισημαίνοντας ότι πρέπει να ληφθεί πρόνοια ώστε τα πολυετή όργανα οικονομικού προγραμματισμού της Ευρωπαϊκής Ένωσης να είναι συμβατά με την επιδίωξη των αναπτυξιακών στόχων της Χιλιετηρίδας (ΑΣΧ) στην περιφέρεια των Άνδεων,

1. απευθύνει προς το Συμβούλιο τις εξής συστάσεις:

α) να περιληφθεί ρητώς στην εντολή διαπραγμάτευσης η νομική βάση επί της οποίας θα γίνουν οι διαπραγματεύσεις για τη νέα συμφωνία σύνδεσης η οποία πρέπει να βασίζεται στο άρθρο 310 της Συνθήκης ΕΚ, σε συνδυασμό προς το άρθρο 300, παράγραφος 2, πρώτο εδάφιο, πρώτη περίοδος, και παράγραφος 3, δεύτερο εδάφιο·

β) να διευκρινισθεί στην εντολή διαπραγμάτευσης ότι μεταξύ των στόχων της συμφωνίας σύνδεσης μεταξύ της ΕΕ και της Κοινότητας των Άνδεων είναι η έγκαιρη θέσπιση μιας εξελιγμένης Ζώνης Ελευθέρων Συναλλαγών (ΖΕΣ) σταδιακή ελευθέρωση των εμπορικών συναλλαγών, ο πολιτικός διάλογος και η συνεργασία, αλλά και η απρόσκοπτη ανάπτυξη των ανθρώπων, η προώθηση της κοινωνικής συνοχής, της εδραίωσης της δημοκρατίας και του κράτους δικαίου και ο πλήρης σεβασμός των ανθρωπίνων, αστικών, πολιτικών, οικονομικών, κοινωνικών δικαιωμάτων, χωρίς να λησμονείται η πολιτιστική και περιβαλλοντική διάσταση των δικαιωμάτων αυτών·

γ) να προβλεφθούν με τις κατευθυντήριες γραμμές της διαπραγμάτευσης σαφή σημεία υποστήριξης των προσπαθειών που καταβάλλουν οι εταίροι από τις Άνδεις για την προώθηση της περιφερειακής ολοκλήρωσης σε όλους τους τομείς, δίδοντας το προβάδισμα σε συμφωνία μεταξύ περιφερειακών ομάδων, η οποία δεν θα αποκλείει τους διαφοροποιημένους χειρισμούς που απαιτεί η εξέλιξη της διαδικασίας ολοκλήρωσης εντός της Κοινότητας των Άνδεων·

δ) να καθορισθούν σαφώς με τις εν λόγω κατευθυντήριες γραμμές τα κεντρικά θέματα γύρω από τα οποία θα αναπτυχθεί η ατζέντα και ο πολιτικός διάλογος, περιλαμβανομένης της αναπροσαρμογής των στόχων στα εκάστοτε δεδομένα και της εστίασης σε θέματα όπως η δημοκρατική διακυβέρνηση και η σταθεροποίησή της, η καταπολέμηση της διαφθοράς, της ατιμωρησίας και της τρομοκρατίας, ιδίως δε της τρομοκρατίας που συνδέεται με τα ναρκωτικά και των διασυνδέσεών της με το οργανωμένο έγκλημα, η διατήρηση της ειρήνης και της ασφάλειας και η διαχείριση των συγκρούσεων· να προστεθούν και άλλα νέα θέματα, όπως ο περιορισμός της φτώχειας, η υποστήριξη της κοινωνικής συνοχής, η μετανάστευση και οι ανταλλαγές ανθρώπινου δυναμικού· να εξετασθούν, επίσης, συγκεκριμένες δράσεις σε θέματα όπως η έγκριση κοινών θέσεων στους διεθνείς οργανισμούς και τα Ηνωμένα Έθνη·

ε) να προβλεφθείο ορισμός των μελών της μικτής κοινοβουλευτικής επιτροπής Ευρωπαϊκής Ένωσης-Κοινότητας των Άνδεων που θα συσταθεί με τη νέα συμφωνία σύνδεσης μεταξύ των βουλευτών του Ευρωπαϊκού Κοινοβουλίου και του κοινοβουλίου των Άνδεων που αποτελούν επίσης τμήμα της ευρω-Λατινοαμερικανικής Κοινοβουλευτικής Συνέλευσης, ως συγκεκριμένη έκφραση της υποστήριξης στη διαδικασία της περιφερειακής ολοκλήρωσης στην περιοχή των Άνδεων και στην διαπεριφερειακή στρατηγική σύνδεση ΕΕ-Λατινικής Αμερικής και Καραϊβικής·

στ) να δοθεί προτεραιότητα στις δράσεις της ΕΕ, ιδίως στους τομείς της εκπαίδευσης και της υγείας·

ζ) να προωθηθεί η διαρθρωμένη συμμετοχή των κοινωνικών οργανώσεων της κοινότητας των πολιτών στους τομείς της συμφωνίας σύνδεσης και τη διαπραγματευτική της διαδικασία, προσδιορίζοντας μηχανισμούς διαλόγου, εξασφαλίζοντας τη διαφάνεια και την αποτελεσματική πρόσβαση στις πληροφορίες, προτείνοντας τη διοργάνωση περιοδικών διασκέψεων με τους εκπροσώπους των κοινωνικών οργανώσεων και της κοινωνίας των πολιτών, τόσο στην ΕΕ όσο και στην Κοινότητα των Άνδεων, την αναγνώριση στους εκπροσώπους αυτούς της ιδιότητας του παρατηρητή στις διυπουργικές συνεδριάσεις και διευκολύνοντας την ενεργό συμμετοχή τους σε διεθνείς διασκέψεις, επιτροπές και στις αντίστοιχες τομεακές υποεπιτροπές·

η) η εντολή διαπραγμάτευσης να περιλαμβάνει ειδικότερα τη συμφωνία Ευρωπαϊκής Ένωσης και της Κοινότητας των Άνδεων σχετικά με την κοινή ευθύνη επί θεμάτων καταπολέμησης των ναρκωτικών, ενισχύοντας τον ιδιαίτερο πολιτικό διάλογο επί θεμάτων καταπολέμησης των ναρκωτικών, καθώς και την κοινωνική, οικονομική και περιβαλλοντική διάστασή του κατά την εφαρμογή των προτεινομένων μέτρων και ειδικότερα των μέτρων που αφορούν την προώθηση και την πρόσβαση στην αγορά εναλλακτικών μορφών απασχόλησης και εναλλακτικών καλλιεργειών και τους ειδικούς μηχανισμούς ελέγχου που αποσκοπούν στη σταδιακή μείωση των εγκλημάτων που συνδέονται με τη νομιμοποίηση χρημάτων από παράνομες δραστηριότητες και το λαθρεμπόριο όπλων·

θ) να εξασφαλισθεί η συμπερίληψη στην μελλοντική Συμφωνία Σύνδεσης της λεγόμενης δημοκρατικής ρήτρας και άλλων ρητρών κοινωνικού χαρακτήρα (σχετικών με τα εργασιακά δικαιώματα που έχουν ενσωματωθεί στις συμβάσεις της Διεθνούς Οργάνωσης Εργασίας, με ειδική αναφορά στη Σύμβαση 169 σχετικά με τα δικαιώματα περί ιθαγενών και φυλετικών κοινοτήτων, την προστασία αξιοπρεπών συνθηκών εργασίας, την κατάργηση των διακρίσεων και την εργασιακή ισότητα μεταξύ ανδρών και γυναικών και την εξάλειψη της παιδικής εργασίας), και περιβαλλοντικού χαρακτήρα· να γίνει ρητή αναφορά στους συγκεκριμένους μηχανισμούς που εξασφαλίζουν τη λειτουργικότητά της και να εξασφαλισθεί, ειδικότερα, η συνέχιση και η βελτίωση της ισχύος του καθεστώτος εργασιακών και περιβαλλοντικών κινήτρων του συστήματος γενικευμένων προτιμήσεων (ΣΓΠ) [4], μαζί με το ΣΓΠ +, προβλέποντας ειδικότερα την υποβολή ετήσιας έκθεσης προς το Ευρωπαϊκό Κοινοβούλιο σχετικά με τη συνέχεια που θα έχει δώσει η Επιτροπή·

ι) να καταστούν ιδιαίτερα σαφείς στις κατευθυντήριες γραμμές της διαπραγμάτευσης, όσον αφορά τις διατάξεις επί θεμάτων αναπτυξιακής συνεργασίας της νέας συμφωνίας, οι οποίες είναι προσανατολισμένες προς την επίτευξη των ΑΣΧ, οι ιδιαιτερότητες της περιοχής των Άνδεων με αφετηρία το γεγονός ότι η επιμόρφωση του ανθρώπινου δυναμικού έχει ιδιαίτερη προτεραιότητα για την αντιμετώπιση της φτώχειας στην περιοχή, ώστε να αποδοθεί ιδιαίτερη προσοχή στην εκπαίδευση, στην έρευνα, στην επιστήμη και τεχνολογία, στον πολιτισμό, προωθώντας παράλληλα την αύξηση των ανταλλαγών μεταξύ των γεωγραφικών αυτών περιοχών, την προστασία της δημόσιας υγείας και την προστασία των οικοσυστημάτων και της βιοποικιλότητας·

ια) να υπογραμμισθεί ότι απαιτείται να εξασφαλισθεί η συνοχή των αναπτυξιακών πολιτικών σύμφωνα με την αρχή του άρθρου 178 της Συνθήκης ΕΚ, την κοινή δήλωση του Συμβουλίου και των εκπροσώπων των κυβερνήσεων των κρατών μελών που συνήλθαν στο πλαίσιο του Συμβουλίου, του Ευρωπαϊκού Κοινοβουλίου και της Επιτροπής σχετικά με την αναπτυξιακή πολιτική της Ευρωπαϊκής Ένωσης με τίτλο "Ευρωπαϊκή συμφωνία για την ανάπτυξη" [5] και τα πορίσματα του Συμβουλίου για την ενσωμάτωση των παρατηρήσεων σχετικά με την ανάπτυξη κατά τη διαδικασία της λήψεως των αποφάσεων [6]·

ιβ) υπογραμμίζει ότι οι οδηγίες αυτές πρέπει να λαμβάνουν πλήρως υπόψη τον πρωταρχικό στόχο της εξάλειψης της φτώχειας, της ανισότητας, του κοινωνικού αποκλεισμού και όλων των μορφών διάκρισης, ιδίως των διακρίσεων λόγω φύλου και εθνοτικής καταγωγής, και τονίζει επίσης ότι πρέπει να διαμορφωθεί ολοκληρωμένη γενική στρατηγική για την ανάπτυξη και να εφαρμοστούν πολιτικές που θα διασφαλίζουν την ισότητα των ευκαιριών και καλύτερες συνθήκες διαβίωσης και εργασίας για όλους, συμπεριλαμβανομένων των οικονομικών και πολιτιστικών δικαιωμάτων των αυτοχθόνων πληθυσμών, καθώς και να δοθεί υψηλή προτεραιότητα για την πρόσβαση στην εκπαίδευση και στην υγεία·

ιγ) ζητεί να ενισχυθούν οι εσωτερικοί μηχανισμοί και τα κοινά μέτρα στο πλαίσιο της σύνδεσης, ώστε οι αναπτυξιακές στρατηγικές να αξιοποιηθούν στο μέγιστο δυνατό βαθμό με την ενθάρρυνση των κοινών αναπτυξιακών προγραμμάτων, ιδίως σε συνεργασία με τους μεταναστευτικούς πληθυσμούς που διαμένουν στη Ευρωπαϊκή Ένωση·

ιδ) επισημαίνει ότι οι ξένες επενδύσεις αποτελούν ουσιώδες στοιχείο για την ικονομική ανάπτυξη και των δύο περιοχών και υπογραμμίζει ότι οι ευρωπαϊκές επιχειρήσεις με επενδύσεις στην Κοινότητα των Άνδεων αναμένεται να εφαρμόσουν τα ίδια πρότυπα όσον αφορά τις συνθήκες εργασίας και τις επενδύσεις, όπως αυτά τηρούνται εντός της Ένωσης, και ότι η νομική ασφάλεια των επενδυτών θα πρέπει να διασφαλίζεται βάσει του ιδιωτικού διεθνούς δικαίου και με πλήρη σεβασμό της αρχής της εθνικής κυριαρχίας όσον αφορά τους φυσικούς πόρους·

ιε) να περιληφθούν στην μελλοντική συμφωνία, όσον αφορά τη μετανάστευση, διατάξεις με σκοπό την ενίσχυση των θεμελιωδών, εργασιακών και αστικών δικαιωμάτων των μεταναστών, ειδικότερα της κοινωνικής τους ασφάλισης, ανεξαρτήτως του πού ευρίσκονται και να δημιουργηθούν μηχανισμοί ώστε να διευκολυνθεί η αποστολή εμβασμάτων, να μειωθεί το κόστος αποστολής τους, να υπάρξει περισσότερη διαφάνεια και ασφάλεια κατά την αποστολή τους και να αντιμετωπισθούν ταυτοχρόνως οι βαθύτερες αιτίες της μετανάστευσης·

ιστ) να εξετασθούν οι στόχοι υποστήριξης της περιφερειακής ολοκλήρωσης της περιοχής των Άνδεων —ειδικότερα της ολοκλήρωσης των υποδομών, των μεταφορών, των επικοινωνιακών και της ενέργειας— μεταξύ των στόχων της προσεχούς εντολής για τις ενέργειες της Ευρωπαϊκής Τράπεζας Επενδύσεων στη Λατινική Αμερική και στην Ασία, εις τρόπον ώστε οι ενέργειες του θεσμικού αυτού οργάνου να αποτελέσουν αποτελεσματικό συμπλήρωμα της νέας συμφωνίας·

ιζ) να εξετασθεί στο πλαίσιο των κατευθυντήριων γραμμών της διαπραγμάτευσης η ενίσχυση της υποστήριξης που παρέχεται από την Ένωση για την ολοκλήρωση της περιφέρειας των Άνδεων, τη μεταρρύθμιση και την ενίσχυση του κανονιστικού πλαισίου και των θεσμικών της οργάνων, με σκοπό τη μεγαλύτερη αποτελεσματικότητα, αντιπροσωπευτικότητα και νομιμότητά τους, ιδίως όσον αφορά την κατάργηση των εμποδίων κατά τις συναλλαγές, την ελεύθερη κυκλοφορία των προσώπων, τις κοινές πολιτικές και την εναρμόνιση των νομοθεσιών, με αναφορά και στην ευρωπαϊκή εμπειρία ως προς τα διαρθρωτικά ταμεία, τα περιφερειακά ταμεία και τα ταμεία συνοχής·

ιη) να ορισθεί στη διαπραγματευτική εντολή ότι η μελέτη κοινωνικών και περιβαλλοντικών επιπτώσεων πρέπει να υποβληθεί κατά την έναρξη των διαπραγματεύσεων και να περιληφθεί ως κείμενο αναφοράς στην ατζέντα των διαπραγματεύσεων·

ιθ) να συνάψει ολοκληρωμένη και ισορροπημένη συμφωνία σύνδεσης με την CAN, βασισμένη σε τρεις πυλώνες: το πολιτικό και θεσμικό κεφάλαιο για την ενίσχυση του δημοκρατικού διαλόγου και της πολιτικής συνεργασίας, το κεφάλαιο για τη συνεργασία, που θα αποσκοπεί στην προαγωγή της βιώσιμης οικονομικής και κοινωνικής ανάπτυξης, και το κεφάλαιο για το εμπόριο που θα λαμβάνει πλήρως υπόψη τους ιδιαίτερους αναπτυξιακούς στόχους των χωρών της Κοινότητας των Άνδεων·

κ) να προβλεφθεί στις κατευθυντήριες γραμμές της διαπραγμάτευσης η σταδιακή και αμοιβαία ελευθέρωση των εμπορικών συναλλαγών, υπό συνθήκες δικαιοσύνης και αμοιβαίου οφέλους, που βασίζεται στη συμπληρωματικότητα και την αλληλεγγύη, ώστε η μελλοντική συμφωνία να περιορίσει τις υφιστάμενες ανισότητες μεταξύ της ΕΕ και της Κοινότητας των Άνδεων καθώς και μεταξύ των χωρών της Κοινότητας των Άνδεων· να προβλεφθεί, ως εκ τούτου, ειδική διαφοροποιημένη και ελαστική μεταχείριση όσον αφορά τις προθεσμίες που θα συμφωνηθούν, βάσει των δεσμεύσεων για την περιφερειακή ολοκλήρωση και τις βελτιώσεις της ανταγωνιστικότητας που έχουν επιτύχει οι χώρες των Άνδεων· είναι αναγκαίο να υπάρχει σοβαρή υποστήριξη της αναμόρφωσης του παραγωγικού τομέα και της ανταγωνιστικότητας των οικονομιών των χωρών των Άνδεων με όργανα αναπτυξιακής συνεργασίας καθώς και με μεταφορά τεχνολογίας, ο συνυπολογισμός απαιτήσεων εθνικού περιεχομένου στους κανόνες περί προέλευσης και η θέσπιση προγραμμάτων συνεργασίας και τεχνικής αρωγής, ώστε με όλους αυτούς τους τρόπους να δημιουργηθεί σταθερό νομικό πλαίσιο για την κατοχύρωση της ασφάλειας των επενδύσεων και των οικονομικών και εμπορικών σχέσεων των συμβαλλομένων μερών·

κα) να θεωρήσει τη διαπραγμάτευση για ζώνη ελεύθερων συναλλαγών (ΖΕΣ) ΕΕ-Κοινότητας των Άνδεων ζωτικής σημασίας για την ενίσχυση του ρόλου της ΕΕ ως εμπορικού και επενδυτικού εταίρου της Λατινικής Αμερικής και για την ενίσχυση της διηπειρωτικής ολοκλήρωσης, και ότι πρέπει να ολοκληρωθεί επειγόντως δεδομένης της επέκτασης των διμερών εμπορικών συμφωνιών των ΗΠΑ και της πρωτοβουλίας των ΗΠΑ για ΖΕΣ·

κβ) να λάβει υπόψη ότι η σύναψη συμφωνίας σύνδεσης με την Κοινότητα των Άνδεων για τη δημιουργία ευρωλατινοαμερικανικής ζώνης σφαιρικής διαπεριφερειακής συνεργασίας αποτελεί στρατηγικό στόχο προτεραιότητας για τις εξωτερικές σχέσεις της ΕΕ στο διεθνές πλαίσιο, το οποίο χαρακτηρίζεται από την αυξημένη αλληλεξάρτηση, την οικονομική ανάπτυξη, την ανάδειξη νέων οικονομικών δυνάμεων, καθώς και σειρά παγκόσμιων προκλήσεων που υπερβαίνουν τα εθνικά σύνορα, όπως η ασφάλεια, η παγκόσμια οικονομική διακυβέρνηση, το περιβάλλον και η μείωση της φτώχιας·

κγ) να δεσμευθεί να θεσπίσει ευρωλατινοαμερικανικής ζώνης σφαιρικής διαπεριφερειακής συνεργασίας απολύτως συμβατή με τον νέο μηχανισμό διαφάνειας του Παγκοσμίου Οργανισμού Εμπορίου (ΠΟΕ) και με τα δικαιώματα και τις υποχρεώσεις που απορρέουν από τον ΠΟΕ, ιδίως από το άρθρο XXIV της Γενικής Συμφωνίας Δασμών και Εμπορίου και από το άρθρο V της Γενικής Συμφωνίας για το Εμπόριο Υπηρεσιών (GATS) συνεισφέροντας κατ' αυτό τον τρόπο στην ενίσχυση του πολυμερούς εμπορικού συστήματος·

κδ) να μην προβλεφθεί καμιά, ρητή ή σιωπηρή, προϋπόθεση για τη σύναψη της μελλοντικής συμφωνίας σύνδεσης ΕΕ-Κοινότητας των Άνδεων προ της ολοκλήρωσης των διαπραγματεύσεων του Γύρου του ΠΟΕ, με την επιφύλαξη ότι θα ενσωματωθούν σε εύθετο χρόνο στη συμφωνία τα αποτελέσματα του προγράμματος εργασιών της Ντόχα, εφόσον είναι συμβατά με τον απώτατο σκοπό της σύνδεσης ΕΕ-Κοινότητας των Άνδεων, και όλα αυτά ως απόδειξη απτής και αποφασιστικής στήριξης της διεργασίας περιφερειακής ενοποίησης των Άνδεων·

κε) να διαπραγματευθεί ενιαία και αδιαίρετη εμπορική συμφωνία, η οποία θα υπερβαίνει τις σημερινές και τις μελλοντικές υποχρεώσεις των διαπραγματευόμενων μερών στο πλαίσιο του ΠΟΕ, και θα θεσπίζει, εντός μεταβατικής περιόδου συμβατής με τις απαιτήσεις του ΠΟΕ, ευρωλατινοαμερικανική ζώνη σφαιρικής διαπεριφερειακής συνεργασίας η οποία, χωρίς να αποκλείει κανέναν τομέα, θα λαμβάνει υπόψη, με τους λιγότερους δυνατούς περιορισμούς, τη διάσταση της ανάπτυξης και την ειδική ευαισθησία συγκεκριμένων προϊόντων·

κστ) να δώσει ιδιαίτερη προσοχή στην κοινή αξιολόγηση ΕΕ-Κοινότητας των Άνδεων σχετικά με την περιφερειακή οικονομική ολοκλήρωση της Κοινότητας των Άνδεων, η οποία καταλήγει σε σειρά σημαντικών λειτουργικών συμπερασμάτων με στόχο την ενίσχυση, την ανάπτυξη και την ολοκλήρωση της τελωνειακής ένωσης της Κοινότητας των Άνδεων και της κοινής εσωτερικής αγοράς, αμφότερες καίριας σημασίας για τη διαπραγμάτευση και την ολοκλήρωση πραγματικής ΖΕΣ μεταξύ των δύο περιφερειών·

κζ) να δώσει ιδιαίτερη προσοχή, ως σημαντικό βήμα προς την επιτυχή εξέλιξη των διαπραγματεύσεων, στις πρωτοβουλίες που σχεδιάζονται στο πλαίσιο της Κοινότητας των Άνδεων με σκοπό την εμβάθυνση της περιφερειακής οικονομικής ολοκλήρωσης και, ειδικότερα, των πρωτοβουλιών σε σχέση με τους δασμούς που επιβάλλονται στα προϊόντα που προέρχονται από την ΕΕ, την απλούστευση και την εναρμόνιση των δασμολογικών καθεστώτων, καθώς και με τους τομείς υπηρεσιών και διασυνοριακών οδικών μεταφορών·

κη) να προσφέρει εποικοδομητικές νέες ευκαιρίες για πρόσβαση στην αγορά στη γεωργία, η οποία αποτελεί καίριο τομέα για την ανάπτυξη της Κοινότητας των Άνδεων, λαμβάνοντας ωστόσο υπόψη ότι ο βαθμός ευελιξίας της ΕΕ στη γεωργία πρέπει να εξαρτάται και από την πρόοδο που επιτυγχάνεται σε άλλους τομείς, όπως η πρόσβαση στην αγορά μη γεωργικών προϊόντων και υπηρεσιών, καθώς και από ζητήματα που άπτονται της γεωργίας πέραν της πρόσβασης στην αγορά·

κθ) να λάβει υπόψη τη σημασία της διασφάλισης καθολικής πρόσβασης σε βασικές υπηρεσίες καθώς και των εθνικών δικαιωμάτων ρύθμισης και, κατά συνέπεια, να προβεί προσεκτικά στις διαπραγματεύσεις ελευθέρωσης του εμπορίου υπηρεσιών σύμφωνα με το άρθρο V της GATS, προκειμένου να επιτευχθούν πραγματικές βελτιώσεις σε σχέση με τις δεσμεύσεις για απελευθέρωση που έχουν συμφωνηθεί και εφαρμοστεί μέχρι στιγμής και την ανάγκη για σαφές και προβλέψιμο ρυθμιστικό πλαίσιο· να απόσχει από την υποβολή προσφορών και την αποδοχή αιτημάτων στους τομείς της δημόσιας υγείας και της εκπαίδευσης·

λ) να ζητήσει από την Επιτροπή, δεδομένου ότι οι μηχανισμοί επίλυσης διαφορών που προβλέπονται σε παρόμοιες εμπορικές συμφωνίες που έχουν ήδη συμφωνηθεί μεταξύ της Κοινότητας και τρίτων χωρών δεν χρησιμοποιούνται αποτελεσματικά, να υποβάλει νέες προτάσεις για την ανάπτυξη αποτελεσματικότερης διμερούς συμφωνίας για την επίλυση διαφορών, η οποία θα διευκολύνει την επίλυση διαφορών που ανακύπτουν στο πλαίσιο οποιουδήποτε από τους τομείς που διέπει η ΖΕΣ·

λα) να εξετάσει προσεκτικά την ανάγκη τόσο της ΕΕ και της Λατινικής Αμερικής να επιδιώξουν, ως ζήτημα αρχής, την πιθανή σύγκλιση των διαφόρων συμφωνιών που βρίσκονται εν ισχύι ή υπό διαπραγμάτευση μεταξύ των δύο περιοχών, ώστε η αυξανόμενη επικάλυψη πολλαπλών διμερών, περιφερειακών και πολυμερών δεσμεύσεων απελευθέρωσης του εμπορίου και ομάδων κανόνων στη Λατινική Αμερική να μην οδηγήσει σε ανεπιθύμητα εμπόδια για το εμπόριο και τις επενδυτικές ροές·

λβ) να προβλεφθεί στις κατευθυντήριες γραμμές η προώθηση συστήματος το οποίο να ενισχύει την δημιουργία μικρομεσαίων επιχειρήσεων, ως βασικό στοιχείο για την οικονομική ανάπτυξη, την δημιουργία απασχόλησης και κοινωνικής ευημερίας· να εξετασθεί, ως μέσο καταπολέμησης της ανεργίας, η ανάπτυξη μικρομεσαίων επιχειρήσεων με πίστωση με ευνοϊκούς όρους και την ανάπτυξη προγραμμάτων υποστήριξης των επιχειρήσεων στον τομέα της καινοτομίας·

λγ) να υπάρχει πλήρης ενημέρωση του Κοινοβουλίου από πλευράς της Επιτροπής, κατά περίπτωση με εμπιστευτικό χαρακτήρα, τόσο όσον αφορά τα σχέδια όσο και τις εν τέλει εγκεκριμένες κατευθυντήριες γραμμές της διαπραγμάτευσης·

2. αναθέτει στον Πρόεδρό του να διαβιβάσει την παρούσα σύσταση στο Συμβούλιο και, προς ενημέρωση, στην Επιτροπή, καθώς και στις κυβερνήσεις και στα κοινοβούλια των κρατών μελών της Ευρωπαϊκής Ένωσης και της Κοινότητας των Άνδεων.

[1] ΕΕ C 140 Ε τ ης 13.6.2002, σ. 569.

[2] ΕΕ C 103 Ε τ ης 29.4.2004, σ. 543.

[3] ΕΕ C 296 Ε τ ης 6.12.2006, σ. 123.

[4] Κανονισμός (ΕΚ) αριθ. 980/2005 του Συμβουλίου, της 27ης Ιουνίου 2005, σχετικά με την εφαρμογή συστήματος γενικευμένων δασμολογικών προτιμήσεων (ΕΕ L 169 της 30.6.2005, σ. 1).

[5] ΕΕ C 46 της 24.2.2006, σ. 1.

[6] Πορίσματα του Συμβουλίου Γενικών Υποθέσεων και Εξωτερικών Σχέσεων της 16ης και 17ης Οκτωβρίου 2006. Έγγραφο αριθ. 13735/06.

--------------------------------------------------